Forslag til RÅDETS BESLUTNING om bemyndigelse af Belgien til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie og blyfri benzin

(forelagt af Kommissionen)

BEGRUNDELSE

1. Fremsættelse af anmodningen

Ved brev af 2. februar 2001, suppleret ved brev af 14. februar 2001, informerede Belgien i overensstemmelse med artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] Kommissionen om sit ønske om at indføre en differentieret punktafgiftssats på blyfri benzin og dieselolie med et svovlindhold på maksimalt 50 ppm.

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

Ved svovlfattig benzin og dieselolie forstås benzin og dieselolie, hvis svovlindhold opfylder de miljømæssige tekniske specifikationer (maksimalt 50 ppm) som defineret for disse brændstoffer i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [2].

[2] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

Belgien anfører i sin anmodning, at punktafgiftsnedsættelsen har til formål at fremme salget af mere miljøvenlige produkter. Det er i den forbindelse nødvendigt at reducere punktafgiftssatserne for at kompensere for udgifterne i forbindelse med afsvovlingsproceduren og fjernelsen af visse lugtkomponenter og for at sikre, at det nye produkt kan sælges billigere end de sædvanlige brændstoffer.

Punktafgiften nedsættes derfor med 0,65 BEF pr. l benzin for oktan 98 og måske også for oktan 95 samt for dieselolie, som indeholder under 50 ppm svovl og lugtkomponenter. Disse nedsættelser kommer alle brændstofforbrugere til gode.

Foranstaltningerne træder i kraft den 1. maj og den 1. oktober 2001 for henholdsvis blyfri benzin og dieselolie. Foranstaltningen er for indeværende ikke tidsbegrænset.

De belgiske myndigheder mener ikke, at foranstaltningen kan betragtes som statsstøtte, eftersom alle (herunder også personer, der ikke er bosiddende i Belgien) får glæde af foranstaltningen, og den derfor ikke kan betragtes som diskriminerende.

2. Kommissionens bedømmelse af anmodningen

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier kan Rådet med enstemmighed på forslag fra Kommissionen give en medlemsstat tilladelse til at indføre supplerende punktafgiftsfritagelser eller -lempelser, hvis særlige politiske hensyn taler herfor.

Ved brev af 2. og 14. februar 2001 anmodede Belgien om bemyndigelse til at anvende en differentieret punktafgiftssats for svovlfattig (maksimalt 50 ppm) blyfri benzin og dieselolie fra og med henholdsvis den 1. maj og den 1. oktober 2001.

I overensstemmelse med bestemmelserne i direktiv 92/81/EØF er de øvrige medlemsstater blevet informeret om den belgiske anmodning.

Ovennævnte foranstaltning vil medføre, at de differentierede punktafgiftssatser på brændstoffer i Belgien herefter vil være som anført nedenfor:

>TABELPOSITION>

De differentierede punktafgiftssatser ligger dermed over de mindstesatser, der i henhold til artikel 4 og 5 i direktiv 92/82/EØF [3] skal være gældende i Fællesskabet.

[3] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Kommissionen anerkender betydningen af skattemæssige incitamenter til fremme af anvendelsen af mere miljøvenlige brændstoffer, og efter en tilbundsgående undersøgelse har den konstateret, at punktafgiftsnedsættelsen vil være af generel karakter, dvs. at alle personer, der erhverver svovlfattigt brændstof, vil nyde godt af ordningen.

Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

De pågældende brændstoftyper vil endvidere være til stede i tilstrækkelige mængder og have en tilfredsstillende kvalitet.

Kommissionen har til hensigt at tidsbegrænse foranstaltningen, således at den udløber d. 31. december 2004, dvs. dagen før brugen af denne form for brændstof i henhold til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie gøres obligatorisk.

Endelig har Kommissionen noteret sig, at Rådet den 12. marts 2001 gav tilladelse til anvendelse af en differentieret punktafgiftssats for dieselolie med en maksimal ppm-værdi på 50 i Nederlandene. Endvidere har Rådet allerede i medfør af artikel 8, stk. 4, i direktiv 92/81/EØF givet sit samtykke til en undtagelsesbestemmelse for brændstoffer med en maksimal ppm-værdi på 50 i Tyskland [4].

[4] I henhold til beslutning 2000/283/EF af 10.4.2000 er det tilladt Tyskland fra og med den 1.11.2001 til den 31.12.2002 at anvende en differentieret punktafgiftssats for brændstoffer med et maksimalt svovlindhold på 50 ppm under forudsætning af, at forpligtelserne i Rådets direktiv 92/82/EØF af 19.10.1992 om indbyrdes tilnærmelse af punktafgiftssatserne for mineralolier, navnlig minimumssatserne for punktafgifter i artikel 4 og 5 overholdes.

3. Beslutning

I henhold til artikel 8, stk. 4, i Rådets direktiv 92/81/CEE foreslår Kommissionen hermed Rådet at træffe beslutning om at bemyndige Belgien til til og med den 31. december 2004 at anvende en differentieret punktafgiftssats på højst 0,65 BEF pr. l for svovlfattig (maksimalt 50 ppm) blyfri benzin og dieselolie, der anvendes som brændstof.

Forslag til RÅDETS BESLUTNING om bemyndigelse af Belgien til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie og blyfri benzin

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992

>REFERENCE TIL EN GRAFIK>

om harmoniseringen af afgiftsstrukturen for mineralolier [5], især artikel 8, stk. 4,

[5] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag fra Kommissionen tillade enhver medlemsstat at fritage mineralolier for punktafgifter eller lempe disse, hvis særlige hensyn taler herfor.

(2) Belgien har anmodet om tilladelse til at anvende en differentieret punktafgiftssats for svovlfattig (maksimalt 50 ppm) blyfri benzin og dieselolie fra og med henholdsvis den 1. maj og den 1. oktober 2001. Denne differentiering på 0,65 BEF pr. l vil komme alle forbrugere af denne type brændstof til gode.

(3) De svovlfattige brændstoffer opfylder de miljømæssige tekniske specifikationer (maks. 50 ppm) i Europa-Parlamentets og Rådets direktiv 98/70/EF af 13. Oktober 1998 om kvaliteten af benzin og dieselolie [6]. I overensstemmelse med bestemmelserne i artikel 3 og 4 i dette direktiv vil anvendelsen af brændstoffer med maksimalt 50 ppm blive gjort obligatorisk fra og med den 1. januar 2005.

[6] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

(4) De øvrige medlemsstater er blevet informeret om den belgiske anmodning.

(5) De foranstaltninger, der påtænkes gennemført i Belgien, overholder bestemmelserne for mindstesatser for punktafgifter i artikel 4 og 5 i direktiv 92/82/EØF [7].

[7] EFT L 316 af 31.10.1992, s.19, direktiv senest ændret ved direktiv 94/74/EF (EFT L 365 af 31.12.1994, s. 46).

(6) Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

(7) Ud fra de foreliggende oplysninger mener Kommissionen og samtlige medlemsstater ikke, at anvendelsen af en differentieret punktafgiftssats for svovlfattige brændstoffer vil medføre konkurrenceforvridning, der strider mod den fælles interesse, eller virke som en hindring for det indre marked.

(8) Denne beslutning foregriber ikke resultatet af eventuelle fremtidige statsstøtteprocedurer, der kan indledes i henhold til EF-traktatens artikel 87 og 88, og den fritager heller ikke medlemsstaterne for i overensstemmelse med EF-traktatens artikel 88 at informere Kommissionen om påtænkte statsstøtteordninger.

(9) Kommissionen gennemgår med mellemrum ordningerne om punktafgiftsfritagelser og -lempelser med henblik på at sikre, at de ikke virker konkurrenceforvridende, at de ikke virker som en hindring for det indre marked, og at de ikke er i modstrid med Fællesskabets miljøpolitik.

(10) Rådet kan med udgangspunkt i et forslag fra Kommissionen inden den 31. December 2004, der er datoen for udløbet af denne beslutning, tage denne op til fornyet overvejelse -

VEDTAGET FØLGENDE BESLUTNING:

Artikel 1

1. I overensstemmelse med artikel 8, stk. 4, i Rådets direktiv 92/81/EØF bemyndiges Belgien hermed til at anvende en differentieret punktafgiftssats for svovlfattig blyfri benzin (maks. 50 ppm) fra og med den 1. maj 2001.

2. I overensstemmelse med artikel 8, stk. 4, i Rådets direktiv 92/81/EØF bemyndiges Belgien hermed til at anvende en differentieret punktafgiftssats for svovlfattig dieselolie (maks. 50 ppm), der anvendes som brændstof, fra og med den 1. Oktober 2001.

3. Denne punktafgiftsnedsættelse på maksimalt 0,65 BEF pr. l brændstof skal overholde bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [8], navnlig minimumssatserne i artikel 4 og 5.

[8] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Artikel 2

Den differentierede punktafgiftssats skal uden diskrimination gælde for alle forbrugere af brændstof med en maksimalværdi på 50 ppm, der indkøber dette i Belgien.

Artikel 3

Medmindre Rådet med udgangspunkt i et forslag fra Kommissionen foretager en fornyet gennemgang af situationen på området tidligere end planlagt, udløber denne tilladelse den 31. december 2004.

Artikel 4

Denne beslutning er rettet til Kongeriget Belgien.

Udfærdiget i Bruxelles, den

På Rådets vegne

Formand